ไฟแนนซ์ทูเดย์
โดย...ช.ชดา
9 พ.ค. 2559

โดย...ช.ชดา
เก็บตกงาน “Start Up Thailand 2016” เมื่อเร็วๆ นี้ พล.อ.ประยุทธ์ จันทร์โอชา ไปเปิดงาน แล้วก็เดินเร็วๆ ผ่านหน่วยงานต่างๆ และสถาบันการเงินที่มาออกบูธในงาน ไม่รู้นายกฯ คิดอะไรเดินผ่านบูธธนาคารกรุงเทพ ก็ตะโกนถาม วีระศักดิ์ สุตัณฑวิบูลย์ รองผู้จัดการใหญ่ ที่ยืนรอต้อนรับที่บูธว่า ลดดอกเบี้ยแล้วแบงก์กรุงเทพไหวมั้ย
คุณวีระศักดิ์ก็ปากไว ตอบกลับไปอย่างรวดเร็วว่า ไหวครับ นายกฯ หัวเราะแล้วก็บอกว่า ดี ดี แบงก์กรุงเทพ สบายอยู่แล้ว ไม่ยักรู้ว่า นายกฯ บิ๊กตู่ ขวัญใจของ ช.ชดา ติดตามข่าวสารด้านการเงินอย่างใกล้ชิดมากเลยนะเนี่ย
เป็นที่ฮือฮากันมากในหมู่นายแบงก์ กับเอสเอ็มเอสแจ้งโปรโมชั่นบัตรเครดิตของธนาคารใหญ่แห่งหนึ่ง ส่งให้กับผู้ถือบัตรเครดิตที่ไม่มีหนี้ค้างชำระว่า พิเศษเฉพาะคุณ อย่าพลาดโอกาสรับเครดิตเงินคืน 800 บ. เมื่อใช้จ่ายผ่านบัตรเครดิตxxxxxอีกเพียง 99,680 บ. ภายใน XX พ.ค. 59 (ยอดใช้จ่าย ณ. xx เม.ย. 59) เงื่อนไขเป็นไปตามที่ธนาคารกำหนด
ตัวเลขจะเปลี่ยนไปตามฐานะและวงเงินที่ได้รับอนุมัติในบัตรเครดิต ลูกค้าบางรายจะได้เงินคืน 1,600 บาท ถ้าใช้เพิ่มอีกแสนกว่าบาท ทำให้นายแบงก์ที่ถือบัตรคำนวณกันใหญ่ใช้เงินอีกแสนกว่าบาทได้เงินคืนพันกว่าบาท มันคุ้มไหมเนี่ย ส่วนจะเป็นแบงก์ไหน ชื่ออะไร ในแวดวงการเงินรู้กันดี เพราะเป็นโปรฯ ที่ฮือฮามาก